Княжыч (гісторыка-культурніцкі клюб)

**Гісторыка-культурніцкі клюб «Княжыч»** (назва азначае падзьвінскае найменьне маладога месяца княжыч, які расьце) узьнік з ініцыятывы моладзі і выкладчыкаў Полацкага дзяржаўнага ўнівэрсытэту ўвосень 1995 году.

## Кірункі дзейнасьці

Гісторыка-культурніцкі клюб «Княжыч» займаецца вывучэньнем аўтэнтычнага фальклёру, праводзіць досьледы ў адзначанай галіне, а таксама займаецца рэканструкцыяй пэўных абрадаў (Каляды, Гуканьне вясны, Купальле і іншыя). Творчая дзейнасьць гурта пачалася ў 1996 годзе. Асноўным кірункам дзейнасьці былі этнаграфічныя дасьледаваньні, вывучэньне і рэканструкцыя абрадавага цыклю беларусаў Паазер’я (песьні, сьвяты, абрады, сэмантыка). У лістападзе 2005 году гурт атрымаў найменьне «народны».

Дзейнасьць у абазначаным кірунку вядзецца наступным чынам:
* Штогод ладзяцца каляндарныя сьвяты (Каляды, Жаніцьба Цярэшкі, Гуканьне вясны, Купальле);

* «Княжыч» прымае ўдзел у разнастайных фэстах сярэднявечнай культуры.

## Статут
Ніжэй прыведзены асноўныя рысы з Статута клюбу.

### Місія Клюбу
Адраджэньне традыцыйнай культуры Паазер’я шляхам вывучэньня і папулярызацыі яе ў маладзёвым асяродку Полаччыны праз правядзеньне культурніцкіх і асьветніцкіх мерапрыемстваў.

### Мэты дзейнасьці клюбу
* Вывучэньне гісторыі Паазер’я і правядзеньне навуковых досьледаў у адзначанай галіне;
* Вывучэньне, захаваньне й разьвіцьцё этнічнага, культурнага і прыроднага патэнцыялу Паазер’я;
* Пашырэньне навуковых досьледаў і прапаганды этна-культурнай спадчыны Паазер’я;
* Абарона і захаваньне традыцыйнага прыроднага, гісторыка-культурнага ляндшафтаў;
* Спрыяць пашырэньню сфэры ўжытку беларускай мовы і ўмацаваньню ейных прыярытэтаў;
* Вывучэньне палітычных, культурных, экалягічных, дэмаграфічных рэаліяў сучаснасьці, як непасрэдных умоваў існаваньня беларускага этнасу;
* Разьвіцьцё традыцыйных беларускіх рамёстваў.

### Задачы клюбу
* Аб’яднаньне намаганьняў фізычных і юрыдычных асобаў для распрацоўкі праграмаў і праектаў скіраваных на выкананьне мэтаў і задачаў клюбу;
* Супрацоўніцтва з прадстаўнікамі навукі, культуры, адукацыі й бізнэсу, скіраванае на дасягненьне мэтаў клюбу;
* Супрацоўніцтва з прадпрыемствамі, арганізацыямі і аб’яднаньнямі, у тым ліку замежнымі, скіраванае на рэалізацыю мэтаў і задачаў клюбу;
* Арганізацыя і правядзеньне навуковых, асьветніцкіх, культурніцкіх, мастацкіх і інш., акцыяў(напрыклад: экспэдыцыі, выставы, канфэрэнцыі), якія адпавядаюць дзейнасьці клюбу;
* Стварэньне творчых і навуковых лябараторыяў, майстэрняў, студыяў, сэкцыяў і інш., арганізацыйных адзінак;
* Забесьпячэньне зацікаўленых арганізацыяў(бібліятэкаў, архіваў, СМІ і інш.) інфармацыяй, друкаванымі выданьнямі, аўдыё-, відэа-, кіна-, фотаматэрыяламі на ўмовах, якія задавальняюць інтарэсы клюбу;
* Прапаганда мэтаў і задачаў клюбу праз інфармаваньне грамадзкасьці з выкарыстаньнем для гэтага СМІ, а таксама сваіх уласных выданьняў.

### Прынцыпы дзейнасьці клюбу
* Добраахвотнасьць;
* Самастойнасьць;
* Калегіяльнасьць;
* Галоснасьць.

## Вонкавыя спасылкі
* Гісторыка-культурніцкі клюб «Княжыч»
* «Княжыч» сьвяткуе Купальле (ximik.info)
* «Княжыч» на гуканьні вясны (makasin.info)
* Фота з Купальля «Княжыча» 2009 году

Катэгорыя:Беларускія клюбы